આખરે વિશ્ર્વ હિન્દુ પરિષદમાંથી ડો. પ્રવિણ તોગડિયાનું બોર્ડ પતી ગયું. આમ તો નરેન્દ્ર મોદી રાષ્ટ્રીય રાજકારણમાં છવાઈ ગયા ને વડા પ્રધાન બન્યા ત્યારથી જ તોગડિયાના વસમા દાડા શરૂ થઈ ગયેલા પણ વિશ્ર્વ હિન્દુ પરિષદના કાર્યકારી આંતરરાષ્ટ્રીય અધ્યક્ષનો હોદ્દો તેમની પાસે હતો તેમાં તેમનું નામ ચાલ્યા કરતું. શનિવારે તેમનો એ ગરાસ પણ લૂંટાઈ ગયો ને જસ્ટિસ કોકજે વિશ્ર્વ હિન્દુ પરિષદના આંતરરાષ્ટ્રીય પ્રમુખ નિમાયા તેમાં તોગડિયા સાવ રસ્તા પર આવી ગયા. જસ્ટિસ કોકજેને રોકવા તોગડિયાએ પોતાના માણસ રાઘવ રેડ્ડીને મેદાનમાં ઉતારેલા પણ રેડ્ડી ભૂંડી રીતે હારી ગયા ને એ સાથે જ તોગડિયાનું બોર્ડ સાવ પતી ગયું. કોકજેએ તાબડતોબ પોતાની નવી ટીમ જાહેર કરી નાખી ને તેમાં તોગડિયા કે તેમના ભાયાતોમાંથી કોઈ નથી.